Kitaip nei daugumoje pasaulio šalių, **Liuksemburge** nėra vienos populiariausios **sporto šakos**, o gyventojai labiau kultivuoja įvairias sporto šakas. Apie 100 000 šalies gyventojų yra licencijuoti įvairių sporto klubų nariai.

Lengvoji atletika
-----------------

Šalyje yra daug lengvosios atletikos klubų, kurie atstovauja atskiriems miestams. Daugiau nei 400 oficialių narių turi lengvosios atletikos klubas „CAL Spora Luxembourg". Nacionaliniu mastu profesionaliais sportininkais rūpinasi lengvosios atletikos bei triatlono federacijos.

Olimpinėse žaidynėse vienintelį šalies aukso medalį 1952 m. laimėjo bėgikas Josy Barthel, laimėjęs 1500 m lenktynes.

1900 m. olimpiadoje maratono laimėtoju tapo Liuksemburge gimęs Michel Théato, tačiau jis atstovavo Prancūzijai.

Nuo 1969 m. Dykircho mieste kasmet vyksta vienos žinomiausių kroso bėgimo varžybų „Eurocross".

Kiekvienais metais sostinėje vyksta Liuksemburgo maratonas. 2022 m. maratone dalyvavo virš 17 000 bėgikų, varžybas stebėjo apie 100 000 žiūrovų.

Dviračių sportas
----------------

Charly Gaul 1959 m. Giro d'Italia lenktynėse.
Dviračių sportas yra viena sėkmingiausių šalies sporto šakų. Kiekvieną rugsėjį šalies teritorijoje vyksta profesionalios dviračių lenktynės „Tour de Luxembourg". Šiuo metu sportininkų karjerą baigę dviračių sporto atstovai Nicolas Frantz, Charly Gaul, François Faber, Andy Schleck yra laimėję „Tour de France" lenktynes. Iš viso sportininkai iš Liuksemburgo „Tour de France" yra laimėję penkis kartus.

Liuksemburgo dviratininkė Elsy Jacobs tapo pirmąja Pasaulio plento čempionato laimėtoja 1958 m. Taip pat ši sportininkė 14 metų išlaikė valandos važiavimo rekordą, kai 1958 m. nuvažiavo 41 347 m.

Lauko tenisas
-------------

Kaip ir Vakarų Europoje, Liuksemburge yra populiarus tenisas. Iš viso šalyje yra 53 teniso klubai, iš kurių seniausias yra „TC Diekirch", įkurtas 1902 m. Nuo 1991 m. šalyje rengiamos aukščiausio lygio moterų teniso varžybos „Luxembourg Open".

Geriausiu šalies tenisininku laikomas 1983 m. gimęs Gilles Müller. Jis pasiekė ketvirtfinalius US Open ir Vimbldono čempionatuose. Geriausia šalies tenisininke laikoma 18 vietą 2002 m. pasiekusi Anne Kremer.

Futbolas
--------

Futbolas yra viena populiariausių komandinių sporto šakų šalyje. Aukščiausia šalies futbolo lyga yra Liuksemburgo nacionalinė lyga, įkurta 1910 m. Iš viso lygoje rungtyniauja 14 komandų, o 2022 m. nugalėtoju tapo „F91 Diddeleng" klubas iš Diudelanžo.

Liuksemburgo vyrų futbolo rinktinė ilgą laiką buvo laikoma viena silpniausių pasaulyje, iki 2002 m. nė karto nepakilusi aukščiau 150 FIFA reitingo vietos. 2022 m. viduryje užėmė 93 FIFA reitingo vietą. Rinktinė nedalyvavo nė viename pasaulio ar žemyno čempionate. Nuo 2021 m. rinktinė namų rungtynes žaidžia Liuksemburgo stadione Liuksemburgo mieste.

Olimpinės žaidynės
------------------

*Pagrindinis straipsnis – Liuksemburgas olimpinėse žaidynėse*.
Šalies sportininkai dalyvauja vasaros olimpiadoje nuo pat 1900 m. tačiau didelės sėkmės nėra pasiekusi – sportininkai olimpinius medalius yra pelnę tik du kartus: Josy Barthel 1952 m. pelnė auksą, o Joseph Alzin gavo sidabro medalį 1920 m. sunkiosios atletikos rungtyje.

Žiemos olimpinėse žaidynėse Liuksemburgo sportininkai dalyvauja nuo 1928 m. Vienintelius du medalius šaliai pelnė kalnų slidininkas Marc Girardelli 1992 m.

Šaltiniai
---------

1. ↑  „Luxembourg". Council of Europe. 2003. Suarchyvuotas originalas 23 June 2004. Nuoroda tikrinta 25 November 2006.  Nežinomas parametras `|url-status=` ignored (pagalba)
2. ↑  IAAF Cross Country Permits Archyvuota kopija March 9, 2010, iš Wayback Machine projekto.. IAAF (2010). Retrieved on 2010-02-12.
3. ↑  BACK ON TRACK 2022
4. ↑  BGL BNP Paribas Luxembourg Open 2021
5. ↑  Lanzenberg, Gregory (1 September 2008). „Luxembourg's best ever: Muller lights up US Open as he battles through to last 16". Sportingo. Suarchyvuotas originalas 22 November 2008. Nuoroda tikrinta 2008-09-04.  Nežinomas parametras `|url-status=` ignored (pagalba)
6. ↑  Ranking